Document ID: 32013R1398

A BIZOTTSÁG 1398/2013/EU VÉGREHAJTÁSI RENDELETE
(2013. december 18.)
a fésűkagylók, a nagy tarisznyarák és a nagy tengeri pók halászata tekintetében az Egyesült Királyság számára 2013-ra kiosztott halászati erőkifejtésnek az előző évi túlhalászás miatti csökkentéséről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös halászati politika szabályainak betartását biztosító közösségi ellenőrző rendszer létrehozásáról, a 847/96/EK, a 2371/2002/EK, a 811/2004/EK, a 768/2005/EK, a 2115/2005/EK, a 2166/2005/EK, a 388/2006/EK, az 509/2007/EK, a 676/2007/EK, az 1098/2007/EK, az 1300/2008/EK és az 1342/2008/EK rendelet módosításáról, valamint a 2847/93/EGK, az 1627/94/EK és az 1966/2006/EK rendelet hatályon kívül helyezéséről szóló, 2009. november 20-i 1224/2009/EK tanácsi rendeletre (1) és különösen annak 106. cikke (1) és (2) bekezdésére,
mivel:
(1)
A bizonyos halászati területekre és a halászatra vonatkozó éves halászati erőkifejtés felső határának meghatározásáról szóló, 2004. július 19-i 1415/2004/EK tanácsi rendelet (2) az Egyesült Királyság számára az ICES VII övezet tekintetében meghatározta a fésűkagylók, valamint a nagy tarisznyarák és a nagy tengeri pók halászatára felhasználható maximális éves halászati erőkifejtés mennyiségét.
(2)
A halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendelet (3) 20. cikkének (5) bekezdése alapján az Egyesült Királyság, Írország és Hollandia között végrehajtott cserék következtében a fésűkagylók halászatára 2012-ben felhasználható maximális erőkifejtés 3 315 619 kW-napról 3 550 619 kW-napra emelkedett.
(3)
Az Egyesült Királyságban az 1224/2009/EK rendeletnek megfelelően elvégzett ellenőrzések és az egyesült királysági hatóságokhoz intézett további megkeresések eredményeképpen a Bizottság következetlenségeket tárt fel a Bizottság részére az említett rendelet 33. cikke alapján bejelentett adatok és az ICES VII övezetben a fésűkagylók, a nagy tarisznyarák és a nagy tengeri pók halászatára az Egyesült Királyság lobogója alatt közlekedő hajók által 2012-ben ténylegesen felhasznált erőkifejtés adatai között. Az eltérések arra utalnak, hogy az egyesült királysági hajók nagyobb erőkifejtéssel halásztak, mint amennyi az 1415/2004/EK rendeletben előírt és a 2371/2002/EK rendeletnek megfelelően kiigazított értékek alapján e flotta rendelkezésére állt. A kivizsgálás és a vizsgálatok során gyűjtött bizonyítékok alapján a Bizottság megállapíthatja, hogy a szóban forgó tagállam a fésűkagylók esetében 451 641 kW-nappal, a nagy tarisznyarák és a nagy tengeri pók esetében pedig 38 462 kW-nappal lépte túl a halászati erőkifejtés 2012-re megállapított felső határát.
(4)
Az 1224/2009/EK tanácsi rendelet 106. cikkének (1) bekezdése értelmében amennyiben a Bizottság megállapítja, hogy valamely tagállam túllépte a számára kiosztott halászati erőkifejtést, a Bizottság csökkenti az adott tagállam jövőbeli halászati erőkifejtését.
(5)
Az 1224/2009/EK rendelet 106. cikkének (2) bekezdése előírja, hogy a halászati erőkifejtésnek a következő évre vagy évekre vonatkozó csökkentéseit az ugyanabban a bekezdésben szereplő valamelyik szorzótényező alkalmazásával kell végrehajtani.
(6)
Ezért a fésűkagylók, a nagy tarisznyarák és a nagy tengeri pók ICES VII övezetben folytatott halászatára vonatkozóan az Egyesült Királyság számára 2013-ra kiosztott halászati erőkifejtést helyénvaló csökkenteni,
ELFOGADTA EZT A RENDELETET:
1. cikk
A fésűkagylók, a nagy tarisznyarák és a nagy tengeri pók ICES VII övezetben folytatott halászata tekintetében az 1415/2004/EK rendeletben megállapított éves halászati erőkifejtés felső határa az Egyesült Királyság számára a mellékletben meghatározottak szerint csökken a 2013. évre.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. december 18-án.

Labels: 7
18
6